b'\n_START_ARTICLE_\nAlgis \xc5\xa0imkus\n_START_PARAGRAPH_\nAlgis \xc5\xa0imkus (g. 1917 m. vasario 20 d. \xc5\xa0enandoa, PA \xe2\x80\x93 JAV) \xe2\x80\x93 teisininkas, pianistas, dirigentas, kompozitorius. Kompozitoriaus ir dirigento Stasio \xc5\xa0imkaus s\xc5\xabnus.\n_START_SECTION_\nBiografija\n_START_PARAGRAPH_\nSu t\xc4\x97vais gr\xc4\xaf\xc5\xbe\xc4\x99s i\xc5\xa1 JAV \xc4\xaf Lietuv\xc4\x85, 1928\xe2\x80\x931935 m. Klaip\xc4\x97dos ir Kauno konservatorijose pas pedagogus Ign\xc4\x85 Prielgausk\xc4\x85, Elen\xc4\x85 Laumenskien\xc4\x99, Lidij\xc4\x85 Dauguvietyt\xc4\x99-Malko ir Vladimir\xc4\x85 Ru\xc5\xbeick\xc4\xaf mok\xc4\x97si skambinti fortepijonu. 1936\xe2\x80\x931941 m. dar tobulinosi pas E. Hansen-Herbeck Kaune._NEWLINE_1941 m. baig\xc4\x97 Vilniaus universitet\xc4\x85 ir \xc4\xafgijo teisininko diplom\xc4\x85. 1942\xe2\x80\x931944 m. Vilniaus muzikos mokykloje pas Jeronim\xc4\x85 Ka\xc4\x8dinsk\xc4\x85 mok\xc4\x97si diriguoti. 1937\xe2\x80\x931944 m. kaip pianistas koncertavo su Valstyb\xc4\x97s teatro ir Vilniaus filharmonijos simfoniniais orkestrais, kuriems dirigavo Stasys \xc5\xa0imkus, Jeronimas Ka\xc4\x8dinskas ir Mykolas Buk\xc5\xa1a. 1944 m. dirigavo Vilniaus filharmonijos simfoniniam orkestrui miesto Did\xc5\xbeiojoje koncert\xc5\xb3 sal\xc4\x97je._NEWLINE_1944 m. pasitrauk\xc4\x97 \xc4\xaf Vokietij\xc4\x85 ir ten 1945\xe2\x80\x931947 m. buvo daugelio lietuvi\xc5\xa1k\xc5\xb3 koncert\xc5\xb3 akompaniatorius, o emigrav\xc4\x99s \xc4\xaf JAV, 1947\xe2\x80\x931954 m. vargonininkavo ir vadovavo chorui \xc5\xa0v. Pranci\xc5\xa1kaus lietuvi\xc5\xb3 parapijoje Lawrence, MA. Kartu mok\xc4\x97si Harvardo universitete, Cambridge, MA, 1951 m. \xc4\xafgijo magistro laipsn\xc4\xaf, tapo teisininkas \xe2\x80\x93 sociologas._NEWLINE_1954 m. persik\xc4\x97l\xc4\x99s \xc4\xaf \xc4\x8cikag\xc4\x85, 1956\xe2\x80\x931965 m. kartu su Stepu Sodeika vadovavo \xe2\x80\x9eDainavos" meno ansambliui. Jie pareng\xc4\x97 nema\xc5\xbea \xc4\xafvairi\xc5\xb3 program\xc5\xb3 ir su ansambliu da\xc5\xbenai koncertavo. Be muzikin\xc4\x97s veiklos, dirbo \xc4\xafvairius darbus teis\xc4\x97s ir administracijos srityse. Nuo 1979 m. gyveno ir dirbo Miami, FL, 1987 m. i\xc5\xa1\xc4\x97jo \xc4\xaf pensij\xc4\x85._NEWLINE_A. \xc5\xa0imkus suk\xc5\xabr\xc4\x97 giesm\xc4\x99 \xe2\x80\x9eGarb\xc4\x97 Tau, Vie\xc5\xa1patie\xe2\x80\x9c, \xe2\x80\x9eMylimoji Karalien\xc4\x97\xe2\x80\x9c, nedidel\xc4\x99 kantat\xc4\x85 chorui ir sopranui \xe2\x80\x9eLeiski mums\xe2\x80\x9c, poem\xc4\x85 chorui ir sopranui \xe2\x80\x9e\xc4\x8ci\xc4\x8dinskas\xe2\x80\x9c (1965 m. atliko \xe2\x80\x9eDainavos\xe2\x80\x9c ansamblis) ir kitoki\xc5\xb3 k\xc5\xabrini\xc5\xb3. \xc4\xaevairiais muzikinio gyvenimo klausimais nema\xc5\xbeai ra\xc5\xa1\xc4\x97 spaudoje. 1989 m. su Stasiu Santvaru naujai suredagavo S. \xc5\xa0imkaus oper\xc4\x85 \xe2\x80\x9ePagir\xc4\x97nai\xe2\x80\x9c (\xe2\x80\x9eKaimas prie dvaro\xe2\x80\x9c). A. \xc5\xa0imkus ne kart\xc4\x85 lank\xc4\x97si Lietuvoje.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'